[pic] | COMISIA COMUNITĂŢILOR EUROPENE |

Bruxelles, 27.10.2009

COM(2009) 602 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

EXPUNERE DE MOTIVE

Acordul interinstituțional din 17 mai 2006[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita unui plafon anual de 500 milioane EUR, peste rubricile bugetare corespunzătoare din cadrul financiar. Normele de eligibilitate aplicabile contribuțiilor Fondului sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (FEG)[2]. Acest regulament a fost modificat ultima dată de Regulamentul (CE) nr. 546/2009[3], care extinde domeniul de aplicare al FEG. Regulamentul modificat este aplicabil în cazul solicitărilor primite cu începere de la 1 mai 2009.

Serviciile Comisiei au examinat în detaliu solicitările prezentate de Suedia, Austria și Țările de Jos, în conformitate cu Regulamentul (CE) nr. 1927/2006, în special cu articolele 1, 2, 3, 4, 5 și 6.

Cele mai importante elemente ale evaluărilor pot fi rezumate astfel:

Cazul EGF/2009/007 SE/ Volvo

1. Solicitarea a fost prezentată Comisiei de către autoritățile suedeze la data de 5 iunie 2009. Solicitarea s-a bazat pe criteriile specifice de intervenție prevăzute la articolul 2 litera (a) din Regulamentul (CE) nr. 1927/2006, fiind prezentată în termenul stabilit de 10 săptămâni menționat la articolul 5 din regulamentul respectiv.

Având în vedere că solicitarea a fost primită după 1 mai 2009, aceasta a fost evaluată [în conformitate cu articolul 2 din Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare)] pe baza normelor modificate prevăzute de Regulamentul (CE) nr. 546/2009.

2. Suedia a prezentat solicitarea în temeiul criteriilor de intervenție prevăzute la articolul 2 litera (a) din Regulamentul (CE) nr. 1927/2006 modificat, conform căruia numărul disponibilizărilor într-o perioadă de patru luni trebuie să fie de cel puțin 500. Această perioadă se desfășoară între 1 decembrie 2008 și 31 martie 2009. În solicitare se face referire la 4 687 de lucrători disponibilizați din cele 26 de unități de producție, din care 2 258 au fost disponibilizați de Volvo Cars. Întreprinderile furnizoare au disponibilizat între 7 și 299 de lucrători din fiecare unitate.

3. Din totalul de 4 687 de lucrători disponibilizați, 3 126 s-au înregistrat la Serviciul public pentru ocuparea forței de muncă.

4. Pentru stabilirea legăturii dintre disponibilizări și criza financiară și economică globală, Suedia susține că această criză a afectat deosebit de puternic sectorul automobilelor și a menționat Comunicarea din 25 februarie 2009 a Comisiei privind răspunsul la criza din industria europeană a automobilelor[4]. Din cauza caracterului global al crizei, toate piețele sunt afectate și au rămas puține sectoare de creștere economică, dacă mai există, care să poată compensa declinul vertiginos din majoritatea țărilor. Volvo Cars, deținută de corporația mondială Ford Motor Corporation, este vulnerabilă la problemele cu care se confruntă piața automobilelor din SUA, deosebit de grav afectată. Dificultățile actuale privind accesul la credite constituie o altă preocupare majoră pentru întreprinderea Volvo Cars și pentru furnizorii acesteia, atât din punct de vedere al producției, cât și al vânzărilor, întrucât, în prezent, potențialii clienți au un acces limitat la finanțare.

5. Criza financiară și economică globală a provocat o scădere rapidă a cererilor de autovehicule la nivel internațional. Scăderea cererii, care a început în 2008, nu a fost previzibilă pentru guvernul suedez și s-a produs într-o proporție și cu o viteză fără precedent, pe măsură ce criza financiară lua amploare. Ciclurile anterioare de afaceri se desfășuraseră într-un ritm mai lent și avuseseră un caracter preponderent regional, ceea ce a ajutat industria automobilelor să se adapteze în mod organizat. Pe de altă parte, în actuala criză, piețele au fost lovite simultan pretutindeni în lume, afectând nu numai cererea de consum, cât și accesul la credite.

6. Impactul la nivel local și regional este prezentat în solicitare astfel:

73% din disponibilizări au avut loc în regiunea Västsverige din NUTS II (nomenclatorul unităților teritoriale de statistică). Această regiune se apropie de media națională din punct de vedere al produsului intern brut pe cap de locuitor (PIB), cu toate acestea a fost afectată de creșterea cu 43% a cazurilor de faliment în primul trimestru din 2009, comparativ cu același trimestru din 2008. În ultimul trimestru din 2008 și primul trimestru din 2009, disponibilizările au fost de aproape nouă ori mai mari comparativ cu aceeași perioadă din anul trecut.

Industria automobilelor este unicul cluster industrial de maximă importanță din Suedia. În 2007, în sectorul automobilelor lucrau peste 77 000 de oameni și, dintre aceștia, 39 000 lucrau în regiunea Västra Götaland. Conform unui raport recent, în industria automobilelor (în care sunt incluși furnizorii acesteia din alte sectoare) din regiunea respectivă sunt angajați între 60 000 și 70 000 de lucrători, ceea ce reprezintă între 8 și 9% din totalul forței de muncă.

Regiunea Västsverige este afectată nu numai de disponibilizările care au avut loc la Volvo Cars, ci și de disponibilizările de la Saab și Volvo AB[5], precum și de la furnizorii acestora. În martie 2009, numărul de lucrători șomeri era cu 60% mai mare decât în martie 2008. În unele municipalități, disponibilizările din industria automobilelor reprezintă un procentaj ridicat în totalul forței de muncă, de exemplu în Färgelanda (8,1%), Olofström (6%) și Dals-Ed (4,2%).

Autoritățile suedeze estimează că pierderea a 1 000 de locuri de muncă în industria automobilelor ar atrage alte disponibilizări indirecte, și anume 1 600 de locuri de muncă în sectorul afacerilor și al comerțului, precum și în transporturi, construcții, servicii private și transport de mărfuri. În plus, ar fi afectat, de asemenea, sectorul puternic dezvoltat al cercetării și dezvoltării, întrucât 16% din cheltuielile pentru cercetare și dezvoltare ale Suediei revin industriei automobilelor.

În concluzie, în acest context, se poate considera că disponibilizările au un puternic efect negativ asupra economiei locale și regionale.

7. Autoritățile suedeze estimează că aproximativ 1 500 de lucrători vor accepta oferta din pachetul FEG.

8. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în solicitarea lor, autoritățile suedeze:

au confirmat faptul că măsurile care țin de responsabilitatea societăților în temeiul legislației naționale sau al acordurilor colective nu pot fi substituite de contribuția financiară de la FEG;

au dat asigurări că prin acțiunile respective se oferă sprijin pentru lucrătorii individuali și că acestea nu vor servi drept instrument pentru restructurarea societăților sau a sectoarelor de activitate;

au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.

În concluzie, din motivele prezentate anterior, se propune acceptarea solicitării EGF/2009/007 SE/Volvo prezentată de Suedia în legătură cu disponibilizările de la întreprinderea Volvo Cars și de la 23 dintre furnizorii și producătorii din aval ai acesteia, întrucât a fost prezentată dovada unei legături directe și care poate fi demonstrată, conform căreia disponibilizările respective sunt cauzate de criza financiară și economică globală. A fost propus un pachet coordonat de servicii personalizate eligibile, în cadrul căruia contribuția solicitată de la FEG este de 9 839 674 EUR .

Cazul EGF/2009/009 AT/Steiermark

9. La 9 iulie 2009, autoritățile austriece au prezentat Comisiei solicitarea menționată, pe care au completat-o cu informații suplimentare la data de 23 iulie și respectiv 18 august 2009. Solicitarea s-a bazat pe criteriile specifice de intervenție prevăzute la articolul 2 litera (b) din Regulamentul (CE) nr. 1927/2006, fiind prezentată în termenul de 10 săptămâni menționat la articolul 5 din regulamentul respectiv.

10. Austria a prezentat această solicitare în temeiul criteriului de intervenție prevăzut la articolul 2 litera (b) din Regulamentul (CE) nr. 1927/2006, conform căruia numărul disponibilizărilor într-o perioadă de nouă luni trebuie să fie de cel puțin 500, într-un sector din NACE 2 (clasificarea statistică a activităților economice), într-o regiune sau în două regiuni învecinate la nivelul NUTS II.

11. În solicitare se menționează un total de 744 de disponibilizări într-o perioadă de referință de nouă luni în nouă întreprinderi care funcționează în diviziunea 29 din NACE Rev. 2 („producția de autovehicule, remorci și semiremorci”) într-o singură regiune NUTS II, și anume Styria (AT22). Perioada s-a desfășurat între 27 august 2008 și 27 mai 2009. Din totalul disponibilizărilor, 588 au fost calculate în conformitate cu articolul 2 alineatul (2) prima liniuță din Regulamentul (CE) nr. 1927/2006, iar 156 disponibilizări au fost calculate în conformitate cu a doua liniuță din prevederile menționate.

12. Pentru stabilirea legăturii dintre disponibilizări și criza financiară și economică globală, Austria susține că actuala criză a cauzat scăderea vertiginoasă a cererii de automobile la nivel mondial. În solicitare sunt menționate cifrele statistice în domeniul comerțului furnizate de EUROSTAT privind exportul de vehicule rutiere în general și de automobile, în special. Între ianuarie 2008 și ianuarie 2009, exportul de vehicule rutiere din Comunitatea celor 27 de state membre către țări din afara Comunității a scăzut cu 47,7%, iar exportul de automobile a scăzut cu 52,5%. În ceea ce privește Austria, în aceeași perioadă declinul exporturilor a fost și mai pronunțat: exportul de vehicule rutiere a scăzut cu 51,3%, iar exportul de automobile a scăzut cu 59,4%. Având în vedere gradul ridicat de interdependență a întreprinderilor din sectorul automobilelor, precum și nivelul scăzut de diversificare al multor furnizori, criza este resimțită la nivelul întregului cluster din sectorul automobilelor.

13. Autoritățile austriece susțin că disponibilizările din sectorul automobilelor trebuie privite în contextul crizei actuale. Caracterul imprevizibil al crizei actuale este demonstrat de previziunile referitoare la creșterea reală PIB, acestea fiind în repetate rânduri, de la începutul anului 2008, revizuite în scădere drastică de către organisme internaționale, cum ar fi Comisia Europeană și Organizația pentru Cooperare și Dezvoltare Economică (OCDE). Solicitarea menționează, de exemplu, previziunile din noiembrie 2007 ale Comisiei Europene privind PIB-ul (creștere de +2,1%), comparativ cu cele din ianuarie 2009 (creștere de -1,9 %). În ceea ce privește sectorul automobilelor, criza financiară, declinul activităților economice la nivel global, dificultățile tot mai mari privind accesarea creditelor și creșterea gradului de nesiguranță cauzate, inter alia , de volatilitatea prețurilor la țiței și carburanți, au avut drept consecință scăderea drastică și imprevizibilă a volumului de vânzări.

14. Impactul la nivel local și regional este prezentat în solicitare astfel:

Landul Styria, în care au avut loc disponibilizările, este afectat de deficiențe structurale, în special de segmentul relativ scăzut al sectorului serviciilor, de o economie orientată spre export și de o mare dependență de cerere în sectorul automobilelor. În 2008, industria automobilelor din Styria a reprezentat 2,8% din forța de muncă (comparativ cu numai 1,4% în Austria) și, având în vedere furnizorii și producătorii săi din aval, această cotă se ridică la aproximativ 7,5%. Din această cauză, regiunea este deosebit de vulnerabilă la impactul crizei globale. Regiunea din jurul orașului Graz, în care se află majoritatea întreprinderilor în care au loc concedieri, va fi deosebit de afectată. În 2008, numărul mediu de șomeri care se aflau în zona de răspundere a Biroului regional pentru piața forței de muncă din Graz era de 11 318. Cei 744 de lucrători disponibilizați la care se face referire în solicitarea actuală reprezintă o creștere de aproximativ 7%.

În concluzie, în acest context, se poate considera că disponibilizările au un puternic efect negativ asupra economiei locale și regionale.

15. Solicitarea are în vedere 744 de disponibilizări în nouă întreprinderi, 400 fiind vizate pentru a beneficia de asistența FEG.

16. În ceea ce privește îndeplinirea criteriilor prevăzute la articolul 6 din Regulamentul (CE) nr. 1927/2006, în solicitarea lor, autoritățile austriece:

au confirmat faptul că măsurile care țin de responsabilitatea societăților în temeiul legislației naționale sau al acordurilor colective nu pot fi substituite de contribuția financiară de la FEG;

au arătat că prin acțiunile respective se oferă sprijin pentru lucrătorii individuali și că acestea nu vor servi drept instrument pentru restructurarea societăților sau a sectoarelor de activitate;

au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.

În concluzie, din motivele prezentate anterior, se propune acceptarea solicitării EGF/2009/009 AT/Steiermark prezentată de Austria în legătură cu disponibilizările care au avut loc în nouă întreprinderi din Styria care desfășoară activități de producție aflate sub incidența diviziunii 29 din NACE Rev. 2 („producția de autovehicule, remorci și semiremorci”), întrucât a fost prezentată dovada unei legături directe și care poate fi demonstrată, conform căreia disponibilizările respective sunt cauzate de criza financiară și economică globală. Prin urmare, a fost propus un pachet coordonat de servicii personalizate eligibile, în cadrul căruia contribuția solicitată de la FEG este de 5 705 635 EUR .

Cazul EGF/2009/011 NL/Heijmans N.V.

17. Solicitarea a fost prezentată Comisiei de către Țările de Jos la 4 august 2009. Solicitarea respectivă s-a bazat pe criteriile specifice de intervenție prevăzute la articolul 2 litera (a) din Regulamentul (CE) nr. 1927/2006, fiind prezentată în termenul stabilit de 10 săptămâni menționat la articolul 5 din regulamentul respectiv.

Având în vedere că solicitarea a fost primită după 1 mai 2009, aceasta a fost evaluată [în conformitate cu articolul 2 din Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare)] pe baza normelor modificate prevăzute de Regulamentul (CE) nr. 546/2009.

18. Țările de Jos au prezentat această solicitare în temeiul criteriilor de intervenție prevăzute la articolul 2 litera (a) din Regulamentul (CE) nr. 1927/2006, conform căruia numărul disponibilizărilor într-o perioadă de patru luni trebuie să fie de cel puțin 500 în cadrul unei întreprinderi dintr-un stat membru, inclusiv lucrătorii disponibilizați la nivelul furnizorilor sau al producătorilor din aval.

19. În solicitare sunt menționate 570 de disponibilizări la o singură întreprindere, Heijmans N.V., în perioada de referință de patru luni, de la 29 ianuarie 2009 la 29 mai 2009. Din numărul total de disponibilizări, 474 au fost calculate în conformitate cu dispozițiile articolului 2 alineatul (2) prima liniuță din Regulamentul (CE) nr. 1927/2006, iar 96 au fost calculate în conformitate cu dispozițiile prevăzute la a doua liniuță din același alineat.

20. Pentru stabilirea legăturii dintre disponibilizări și criza financiară și economică globală, Țările de Jos susțin că sectorul construcțiilor a fost unul dintre primele sectoare economice afectate de criză. Încă de la începutul anului 2008 au crescut exponențial prețurile la unele materii prime cum ar fi oțelul, carburanții și diferitele materiale utilizate la construcția de drumuri. Această situație a afectat marja profitului firmelor de construcții și a dat naștere la o cerere tot mai mare de finanțare a proiectelor prin credite, acestea fiind supuse unor norme foarte stricte. Simultan, din cauza diminuării încrederii consumatorilor, a prețurilor scăzute la locuințe și a costurilor ipotecare ridicate, cererea de noi locuințe și spații pentru birouri a scăzut. Ca urmare a crizei economice, investitorii nu au mai dorit să se angajeze în noi proiecte de construcții. Se preconizează că, în 2009, construcția de noi locuințe va scădea cu 10,5% și cu 11% în 2010[6], iar noile proiecte de construcții utilitare vor scădea cu 6% în 2009 și cu 10% în 2010[7]. Declinul cererii are un puternic impact negativ asupra ocupării forței de muncă în sectorul construcțiilor.

21. Criza financiară și economică a produs o prăbușire bruscă a economiei mondiale, impactul fiind uriaș asupra multor sectoare. Din 2008 până în prezent, situația economiei nu a urmat tendințele din anii anteriori. Declinul economic nu este unul gradual, pentru care întreprinderile s-ar fi putut pregăti. Înainte de criză, Heijmans N.V. a făcut investiții semnificative în vederea obținerii certificării necesare pentru a fi eligibilă să realizeze lucrări de construcție la căile ferate în Țările de Jos și pentru a-și extinde activitățile în alte state membre ale Comunității. Această strategie pusă în aplicare de întreprindere, precum și investițiile aferente ar fi fost întârziate dacă întreprinderea ar fi reușit să prevadă criza.

22. Impactul la nivel local și regional este prezentat în solicitare astfel:

Solicitantul susține că disponibilizările vor avea un impact la toate cele trei niveluri: la nivel național, având în vedere că Heijmans N.V. are filiale pe întreg teritoriul Țărilor de Jos, lucrătorii au fost disponibilizați în următoarele locații: Groningen, Leeuwarden, Assen, Hengelo, Eindhoven, Best, Rosmalen, Tilburg, Breda și Rotterdam; la nivel regional, întrucât aproximativ 40% din totalul disponibilizărilor au avut loc în provincia Brabantul de Nord; la nivel local, întrucât 15% din totalul disponibilizărilor au avut loc în Rotterdam. Atât provincia Brabantul de Nord, cât și orașul Rotterdam se confruntau deja în 2008 cu un declin peste medie al activității economice. În concluzie, în acest context, disponibilizările pot fi considerate ca având un puternic efect negativ asupra economiei locale și regionale.

Autoritățile olandeze susțin că, în afara celor 570 de lucrători disponibilizați în perioada de referință, peste 400 de pierderi suplimentare de locuri de muncă au avut loc la Heijmans N.V., cei mai afectați fiind lucrătorii cu contracte de muncă pe perioadă determinată. În plus, au fost pierdute câteva sute de locuri de muncă în rândul lucrătorilor independenți care lucrau la diferite proiecte executate de Heijmans N.V. pe întreg teritoriul Țărilor de Jos. Declinul semnificativ al activităților întreprinderii Heijmans N.V. va afecta, de asemenea, furnizorii din domeniul transporturilor, echipamentelor, consultanței și instalațiilor.

În concluzie, în acest context, se poate considera că disponibilizările au un puternic efect negativ asupra economiei locale, regionale și naționale.

23. În solicitare se menționează 570 de disponibilizări într-o singură întreprindere, Heijmans N.V., din care 435 sunt vizate pentru a beneficia de asistența FEG.

24. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în solicitarea lor, autoritățile olandeze:

au confirmat faptul că măsurile care țin de responsabilitatea societăților în temeiul legislației naționale sau al acordurilor colective nu pot fi substituite de contribuția financiară de la FEG;

au arătat că prin acțiunile respective se oferă sprijin pentru lucrătorii individuali și că acestea nu vor servi drept instrument pentru restructurarea societăților sau a sectoarelor de activitate;

au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.

În concluzie, din motivele prezentate anterior, se propune acceptarea solicitării EGF/2009/011 NL/Heijmans prezentată de Țările de Jos în legătură cu disponibilizările de la întreprinderea Heijmans N.V, întrucât a fost prezentată dovada unei legături directe și care poate fi demonstrată, conform căreia disponibilizările respective sunt cauzate de criza financiară și economică globală. Prin urmare, a fost propus un pachet coordonat de servicii personalizate eligibile, în cadrul căruia contribuția solicitată de la FEG este de 386 114 EUR .

Finanțare

Bugetul anual total disponibil pentru FEG este de 500 milioane EUR. A fost mobilizată deja suma de 37 107 624 EUR pentru solicitările anterioare din 2009, rămânând disponibilă suma de 462 892 376 EUR. Alocarea propusă de Comisie în cadrul acestui Fond se bazează pe informațiile furnizate de solicitanți.

Pe baza solicitărilor de sprijin din partea Fondului prezentate de Suedia, Austria și Țările de Jos, state în care sectorul producției de automobile și, respectiv, sectorul construcțiilor au fost afectate, cuantumul total estimat al pachetelor coordonate de servicii personalizate care vor beneficia de finanțare este următorul:

EGF/2009/007 SE/ Volvo | 9 839 674 EUR |

EGF/2009/009 AT/ Steiermark | 5 705 635 EUR |

EGF/2009/011 NL/Heijmans NV | 386 114 EUR |

Total | 15 931 423 EUR |

După examinarea acestor solicitări[8] și ținând cont de valoarea maximă care poate fi acordată de către FEG, stabilită în conformitate cu articolul 10 din Regulamentul (CE) nr. 1927/2006, precum și de marja existentă pentru realocarea creditelor, Comisia propune mobilizarea FEG pentru o sumă totală de 15 931 423 EUR, care să fie alocată rubricii 1a din cadrul financiar.

Suma solicitată pentru sprijinirea acestor sectoare va lăsa mai mult de 25% din suma maximă anuală rezervată pentru FEG, disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a Fondului, Comisia inițiază procedura simplificată de dialog trilateral, astfel cum se prevede la punctul 28 din Acordul interinstituțional din 17 mai 2006, în vederea obținerii acordului celor două diviziuni ale autorității bugetare cu privire la necesitatea utilizării Fondului și la suma solicitată. Comisia invită prima dintre cele două diviziuni ale autorității bugetare care ajunge la un acord cu privire la proiectul de propunere de mobilizare a Fondului, la nivelul politic corespunzător, să informeze cealaltă diviziune, precum și Comisia, în legătură cu intențiile sale.

În eventualitatea unui dezacord din partea uneia dintre cele două diviziuni ale autorității bugetare, se va organiza o reuniune formală de dialog trilateral.

Comisia va prezenta o solicitare de transfer în vederea înscrierii în bugetul 2009 a creditelor de angajament și de plată specifice, astfel cum se prevede la punctul 28 din Acordul interinstituțional din 17 mai 2006.

2009/0167 (COD)

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară, în special punctul 28[9],

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[10], în special articolul 12 alineatul (3),

având în vedere propunerea Comisiei[11],

întrucât:

(1) Fondul european de ajustare la globalizare (FEG) a fost creat pentru a furniza un sprijin suplimentar lucrătorilor disponibilizați care suportă consecințele schimbărilor structurale majore ale comerțului mondial și pentru a-i ajuta să se reintegreze pe piața muncii.

(2) Domeniul de aplicare al FEG a fost extins pentru a include solicitările prezentate cu începere de la 1 mai 2009, astfel încât să fie prevăzut un sprijin pentru lucrătorii disponibilizați ca efect al crizei financiare și economice globale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

(4) La 5 iunie 2009, Suedia a prezentat o solicitare de mobilizare a FEG în legătură cu disponibilizările din sectorul producției de automobile. Solicitarea îndeplinește condițiile pentru fixarea contribuțiilor financiare, conform dispozițiilor articolului 10 din Regulamentul (CE) nr. 1927/2006; în consecință, Comisia propune mobilizarea sumei de 9 839 674 EUR .

(5) La 9 iulie 2009, Austria a prezentat o solicitare de mobilizare a FEG în legătură cu disponibilizările din sectorul automobilelor. Solicitarea îndeplinește condițiile pentru fixarea contribuțiilor financiare, conform dispozițiilor articolului 10 din Regulamentul (CE) nr. 1927/2006; în consecință, Comisia propune mobilizarea sumei de 5 705 635 EUR .

(6) La 4 august 2009, Țările de Jos au prezentat o solicitare de mobilizare a FEG în legătură cu disponibilizările din sectorul construcțiilor. Solicitarea îndeplinește condițiile pentru fixarea contribuțiilor financiare, conform dispozițiilor articolului 10 din Regulamentul (CE) nr. 1927/2006; în consecință, Comisia propune mobilizarea sumei de 386 114 EUR .

(7) Prin urmare, FEG ar trebui să fie mobilizat pentru asigurarea unei contribuții financiare privind solicitările prezentate de Suedia, Austria și Țările de Jos,

DECIDE:

Articolul 1

În cadrul bugetului general al Uniunii Europene pentru exercițiul financiar 2009, Fondul european de ajustare la globalizare (FEG) este mobilizat pentru alocarea sumei de 15 931 423 EUR , sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] JO L 167, 29.6.2009, p. 26.

[4] COM (2009) 104 final.

[5] Volvo AB este compania-mamă suedeză dintr-un concern mondial care produce vehicule grele și produse similare. În 1999, Volvo AB a vândut Volvo Cars companiei Ford.

[6] BEI – Dutch Economic Institute for the Construction Industry, ianuarie 2009.

[7] Ibidem.

[8] Comunicarea Comisiei privind solicitările de mobilizare a Fondului european de ajustare la globalizare, introduse de Suedia [SEC(2009)1379], Austria [SEC(2009)1385] și Țările de Jos [SEC(2009)1321], în care este prezentată analiza efectuată de Comisie.

[9] JO C 139, 14.6.2006, p. 1.

[10] JO L 406, 30.12.2006, p. 1.

[11] JO C […], […], p. […].